*precizēts 13/12/2022*

Informatīvais ziņojums

**Par minimālās darba algas situāciju 2022.gadā**

**1. Minimālās darba algas būtība**

Minimālā alga ir paredzēta kā aizsargmehānisms vienkāršo profesiju veicējiem, nosakot zemāko algu, kuru darba devējs var maksāt par darbu. Minimālās algas paaugstināšana veicina mājsaimniecību ienākumu pieaugumu un vienlaikus var motivēt lielāku iesaisti darba tirgū, kā arī ražīguma pieaugumu tautsaimniecībā. Vienlaikus minimālā alga ir viens no instrumentiem strādājošo nabadzības mazināšanai.

Minimālās algas paaugstināšana var veicināt algu pieaugumu arī citos algu līmeņos. Taču jāņem vērā, ka minimālās algas izmaiņas var radīt algu skalu saspiestību, piemēram, situācijās, kad minimālo algu sāk saņemt arī kvalificētāki darbinieki, tādējādi mazinot prasmju un izglītības nozīmi un nelabvēlīgi ietekmējot ražīgumu. Minimālajai algai var būt arī specifiska ietekme uz konkurētspēju un darba tirgu nozarēs un reģionos atkarībā no tā, kāds ir minimālās algas saņēmēju īpatsvars.

**2. Minimālās darba algas regulējums**

Latvijā kopumā pastāv decentralizēta algu noteikšanas sistēma un viens minimālās algas līmenis, kas ir saistošs visiem darba devējiem. Saskaņā ar Darba likuma 61.pantu minimālā darba alga nedrīkst būt mazāka par valsts noteikto minimumu. Minimālās mēneša darba algas noteikšanas un pārskatīšanas kārtību nosaka Ministru kabinets. Tāpat Ministru kabinets nosaka minimālās mēneša darba algas apmēru normālā darba laika ietvaros, kā arī minimālās stundas tarifa likmes aprēķināšanu.

Līdz šim minimālās mēneša darba algas paaugstināšana ir notikusi neregulāri un pēdējo reizi tā tika paaugstināta līdz 500 eiro no 2021.gada 1.janvāra. Pirms tam minimālā darba alga tika paaugstināta līdz 430 eiro no 2018.gada 1.janvāra.

Regulējums nosaka, ka Labklājības ministrija (turpmāk – LM) kopīgi ar Finanšu ministriju (turpmāk – FM) un Ekonomikas ministriju (turpmāk - EM) katru gadu izvērtē ekonomisko situāciju valstī un izstrādā priekšlikumu par minimālās mēneša darba algas apmēru nākamajā gadā.

Tāpat regulējums nosaka, ka minimālās mēneša darba algas noteikšanā tiek iesaistīti sociālie partneri – Latvijas Darba devēju konfederācija (turpmāk – LDDK) un Latvijas Brīvo arodbiedrību savienība (turpmāk – LBAS) Nacionālajā trīspusējās sadarbības padomē (turpmāk - NTSP). Pēc izskatīšanas NTSP Ministru kabinets pieņem lēmumu par minimālās mēneša darba algas apmēru nākamajam gadam.

Labklājības ministrija 2021.gada 16. jūnijā Nacionālās trīspusējās sadarbības padomes sēdē ar sociālajiem partneriem diskutēja par minimālās algas paaugstināšanu, sākot ar 2023. gadu. Ņemot vērā ES direktīvā par minimālajām algām Eiropas Savienībā piedāvāto mehānismu minimālās algas noteikšanai, kā viens no risinājumiem minimālās algas noteikšanai 2023.gadā tika piedāvāts to noteikt 640 eiro apmērā līdzšinējo 500 eiro vietā, kas tuvinātos 50 procentu apmēram no Centrālās statistikas pārvaldes (turpmāk – CSP) aprēķinātās vidējās darba samaksas valstī iepriekšējā gadā. Tāpat jautājums par minimālās mēneša darba algas paaugstināšanas iespējām tika diskutēts NTSP Sociālās drošības apakšpadomes sēdēs 2022.gada 20.aprīlī un 2022.gada 21.septembrī.

Ar grozījumiem Darba likumā, kas tika pieņemti 2022.gada 27.oktobrī un stājās spēkā 2022.gada 25.novembrī, tika noteikts, ka Ministru kabinets Darba likuma 61. panta otrajā daļā minētajos noteikumos nosaka to, ka minimālā mēneša darba alga normālā darba laika ietvaros no 2023.gada 1.janvāra nav mazāka par 620 eiro, savukārt no 2024.gada 1.janvāra nav mazāka par 700 eiro. Attiecīgi Ministru kabinets 2022.gada 13.decembrī apstiprināja grozījumus Ministru kabineta 2015.gada 24.novembra noteikumos Nr. 656 „Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”, nosakot, ka minimālā mēneša darba alga normālā darba laika ietvaros no 2023.gada 1.janvāra ir 620 eiro.

Vairāk informācijas par minimālās algas regulējumu, tai skaitā, ES direktīvu par minimālajām algām, nozarei saistošām ģenerālvienošanās, kurās fiksēta cita (augstāka) minimālā alga, skatīt 1.pielikumā.

**3. Minimālā darba alga Baltijas valstīs un ES**

**3.1. Minimālā darba alga Baltijas valstīs**

Salīdzinājumā ar pārējām Baltijas valstīm, Latvija 2022. gadā nepaaugstināja minimālo darba algu un tā palika nemainīga – 500 eiro, savukārt, Lietuva paaugstināja minimālo darba algu no 642 eiro līdz 730 eiro (par 88 eiro jeb 13,7%) un Igaunija paaugstināja minimālo darba algu no 584 eiro līdz 654 eiro (par 70 eiro jeb 11,9%) (skat. 1.tabulu).

1.tabula

**Minimālā darba alga Baltijas valstīs 2021. un 2022. gadā**

|  |  |  |  |  |  |  |
| --- | --- | --- | --- | --- | --- | --- |
|  | **Minimālā bruto alga 2021.gadā,**  **EUR** | **Minimālā neto darba alga 2021.gadā,**  **EUR** | **Vidējā darba alga 2020.gadā,**  **EUR** | **Minimālā bruto alga % no vidējās darba algas par iepriekšējo gadu** | **Minimālā bruto alga 2022.gadā,**  **EUR** | **Minimālās bruto algas pieaugums 2022.gadā, %** |
| **Latvija** | **500** | 418 | 1143 | **43,7** | **500** | 0,0 |
| **Igaunija** | **584** | 550 | 1443 | **40,5** | **654** | 11,9 |
| **Lietuva** | **642** | 468 | 1590 | **40,3** | **730** | 13,7 |

Datu avots: Eurostat dati, CSP dati

Attiecībā uz 2023.gadu:

- Lietuva plāno minimālās algas paaugstināšanu par 15% līdz 840 eiro mēnesī un ar nodokļiem neapliekamā minimuma celšanu par 16% līdz 625 eiro mēnesī (Lietuvā atšķirībā no Latvijas un Igaunijas bruto minimālā alga no 2019.gada 1.janvāra ietver gan darba ņēmēja, gan iepriekšējo darba devēja daļu sociālās apdrošināšanas iemaksās, Lietuvā darba ņēmējam maksājot visas sociālās apdrošināšanas iemaksas).

- Igaunija plāno minimālās algas paaugstināšanu par 10,9% līdz 725 eiro mēnesī.

**3.2. Minimālā darba alga ES valstīs**

Valdības noteiktas minimālās algas ir 21 ES dalībvalstī, bet nav noteiktas 6 valstīs - Dānijā, Itālijā, Kiprā, Austrijā, Somijā un Zviedrijā, jo tās tiek regulētas darba koplīgumos.

Minimālo algu apmērs starp ES dalībvalstīm būtiski atšķiras – piemēram, augstākā minimālā mēneša alga ES 2022.gadā ir Luksemburgā - 2313 eiro, kamēr zemākā minimālā alga ir Bulgārijā – 363 eiro.

Latvijā 2022.gadā ir otrā zemākā minimālā alga Eiropas Savienībā, kas atpaliek ne tikai no Lietuvas un Igaunijas, bet ļoti būtiski atpaliek no tādām augstāka ienākuma līmeņa un emigrācijas mērķa valstīm kā, piemēram, Vācija, Īrija u.c.

Vairāk informācijas par minimālo darba algu ES valstīs 2022.gadā skatīt 2.pielikumā.

**4. Minimālās algas saņēmēju skaits**

Saskaņā ar CSP datiem 2021.gadā vidēji 149 173 darba ņēmēju jeb 19,4% saņēma minimālo algu vai mazāk, kas bija par 1,3 procentpunktiem vairāk nekā gadu iepriekš, kad minimālo algu vai mazāk saņēma 18,1% darba ņēmēju.

2.tabula

**Darba ņēmēji ar ienākumiem ar minimālo algu vai mazāk, vidēji gadā**

|  |  |  |  |  |
| --- | --- | --- | --- | --- |
|  | **2018** | **2019** | **2020** | **2021** |
| **PAVISAM** | 872 427 | 880 554 | 860 450 | 837 444 |
| **Ar minimālo darba algu vai mazāk** | 165 422 | 152 666 | 140 230 | 149 173 |
| **Īpatsvars no darba ņēmēju skaita ar darba ienākumiem, %** | 20,6 | 18,9 | 18,1 | 19,4 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN020>

Darba ņēmēju īpatsvars, kuri saņēma minimālo algu vai mazāk, pēdējo četru gadu laikā nav būtiski mainījies un bija robežās no 18,1 līdz 20,6% jeb piektā daļa no visiem darba ņēmējiem.

3.tabula

**Darba ņēmēji ar ienākumiem ar minimālo algu vai mazāk, vidēji gadā, reģionos**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | **Darba ņēmēju skaits** | | | | **Īpatsvars no darba ņēmēju skaita ar darba ienākumiem, %** | | | |
|  |  | **2018** | **2019** | **2020** | **2021** | **2018** | **2019** | **2020** | **2021** |
| **LATVIJA** | **PAVISAM** | 872 427 | 880 554 | 860 453 | 837 444 | X | X | X | X |
|  | **..Ar minimālo darba algu vai mazāk** | 165 422 | 152 666 | 140 230 | 149 173 | 20.6 | 18.9 | 18.1 | 19.4 |
| **Rīgas reģions** | **PAVISAM** | 305 317 | 307 704 | 298 938 | 288 463 | X | X | X | X |
|  | **..Ar minimālo darba algu vai mazāk** | 53 174 | 48 749 | 45 213 | 46 717 | 18.9 | 17.2 | 16.8 | 17.8 |
| **Pierīgas reģions** | **PAVISAM** | 173 613 | 178 123 | 177 239 | 174 873 | X | X | X | X |
|  | **..Ar minimālo darba algu vai mazāk** | 29 621 | 27 519 | 25 746 | 27 764 | 18.6 | 16.8 | 16.1 | 17.3 |
| **Vidzemes reģions** | **PAVISAM** | 81 134 | 81 460 | 79 467 | 76 923 | X | X | X | X |
|  | **..Ar minimālo darba algu vai mazāk** | 15 414 | 14 166 | 12 972 | 14 049 | 20.6 | 18.9 | 18.0 | 19.8 |
| **Kurzemes reģions** | **PAVISAM** | 102 456 | 102 516 | 99 736 | 97 134 | X | X | X | X |
|  | **..Ar minimālo darba algu vai mazāk** | 21 434 | 19 545 | 17 540 | 19 026 | 22.7 | 20.8 | 19.4 | 21.2 |
| **Zemgales reģions** | **PAVISAM** | 101 767 | 102 254 | 99 611 | 97 146 | X | X | X | X |
|  | **..Ar minimālo darba algu vai mazāk** | 18 992 | 17 465 | 15 780 | 17 410 | 20.2 | 18.5 | 17.4 | 19.4 |
| **Latgales reģions** | **PAVISAM** | 100 348 | 100 194 | 97 614 | 94 476 | X | X | X | X |
|  | **..Ar minimālo darba algu vai mazāk** | 24 699 | 23 064 | 21 153 | 22 171 | 26.5 | 24.8 | 23.6 | 25.2 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN040>

Darba ņēmēju īpatsvars, kuri saņēma minimālo algu vai mazāk, pēdējo četru gadu laikā nav būtiski mainījies arī reģionos, variējot 2021.gadā no 17,3% Pierīgas reģionā līdz 25,2% Latgales reģionā.

4.tabula

**Darba ņēmēju skaits, kuriem ienākumi ir līdz un minimālās algas apmērā, vidēji gadā, sabiedriskajā un privātajā sektorā**

|  |  |  |  |  |  |
| --- | --- | --- | --- | --- | --- |
|  |  | **Darba ņēmēju skaits** | | | |
|  |  | **2018** | **2019** | **2020** | **2021** |
| **Pavisam** | **..Ar minimālo darba algu vai mazāk** | 165 422 | 152 666 | 140 230 | 149 173 |
|  | **Īpatsvars no darba ņēmēju skaita ar darba ienākumiem, %** | 20.6 | 18.9 | 18.6 | 19.4 |
| **Sabiedriskajā sektorā** | **..Ar minimālo darba algu vai mazāk** | 28 946 | 26 976 | 24 262 | 30 033 |
|  | **Īpatsvars no darba ņēmēju skaita ar darba ienākumiem, %** | 12.1 | 11.4 | 10.4 | 13.0 |
| **Privātajā sektorā** | **..Ar minimālo darba algu vai mazāk** | 133 568 | 122 802 | 113 070 | 116 103 |
|  | **Īpatsvars no darba ņēmēju skaita ar darba ienākumiem, %** | 24.0 | 21.8 | 21.2 | 22.0 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN010>

CSP dati par darba ņēmēju skaitu, kuriem darba ienākumi bija līdz un minimālās algas apmērā, liecina, ka 2021.gadā no 149 173 darba ņēmējiem privātajā sektorā bija 116 103 darba ņēmēji jeb 22% no privātajā sektorā nodarbinātajiem, savukārt sabiedriskajā sektorā bija 30 033 darba ņēmēji jeb 13% no sabiedriskajā sektorā nodarbinātajiem. Pēdējo četru gadu dati rāda, ka sabiedriskajā sektorā ir nedaudz pieaudzis minimālas algas un zemāk saņēmušo īpatsvars no 12,1% 2018.gadā līdz 13,0% 2021.gadā. Turpretī privātajā sektorā īpatsvars ir samazinājies no 24% 2018.gadā līdz 22% 2021.gadā jeb par 17 465 darba ņēmējiem, kas ir samazinājums par 13%.

**5. Minimālā darba alga salīdzinājumā ar vidējo algu**

Saskaņā ar CSP datiem Latvijā 2021.gadā vidējā bruto (pirms nodokļiem) darba samaksa par pilnas slodzes darbu bija 1277 eiro, kas bija par 11,8% jeb 135 eiro vairāk nekā 2020.gadā. Tostarp privātajā sektorā vidējā bruto darba samaksa 2021.gadā bija augusi par 11,9%, sasniedzot 1273 eiro, bet sabiedriskajā sektorā vidējā bruto darba samaksa bija palielinājusies par 11,8%, sasniedzot 1293 eiro.

Savukārt vidējā neto darba samaksa (aprēķināta, izmantojot darba vietā piemērojamos darba nodokļus) 2021.gadā Latvijā bija 939 eiro jeb 73,5% no bruto algas. Gada laikā vidējā neto darba samaksa Latvijā pieauga par 11,7%. Vienlaikus neto darba samaksas reālais pieaugums, ņemot vērā patēriņa cenu kāpumu, 2021.gadā bija 8,1%.

Salīdzinot minimālo darba algu pret vidējo darba samaksu par iepriekšējo jeb 2021.gadu, var secināt, ka 2022.gadā minimālā alga (500 eiro) ir 39,2% no vidējās darba algas (1277 eiro).

5.tabula

**Minimālā alga un mēneša vidējā darba samaksa pa gadiem**

|  |  |  |  |
| --- | --- | --- | --- |
| Gads | **Minimālā mēneša darba alga vidēji**  **gadā,**  **EUR** | **Strādājošo mēneša vidējā bruto darba samaksa,**  **EUR** | **Minimālā mēneša darba alga % no strādājošo mēneša vidējās bruto darba samaksas par iepriekšējo gadu** |
| 2012 | 284,57 | 685 | 43,1 |
| 2013 | 284,57 | 716 | 41,5 |
| 2014 | 320,00 | 765 | 44,7 |
| 2015 | 360,00 | 818 | 47,1 |
| 2016 | 370,00 | 859 | 45,2 |
| 2017 | 380,00 | 926 | 44,2 |
| 2018 | 430,00 | 1004 | 46,4 |
| 2019 | 430,00 | 1076 | 42,8 |
| 2020 | 430,00 | 1143 | 40,0 |
| 2021 | 500,00 | 1277 | 43,7 |
| 2022 | 500,00 | 1379 p | 39,2 |
| 2023 | 620,00 | 1462 p | 45,0 p |

Datu avots: CSP, FM prognozes (p).

Ņemot vērā FM prognozi par vidējo algu 2022.gadā 1379 eiro apmērā, var secināt, ka, paaugstinot minimālo algu līdz 620 eiro 2023.gadā, tā būtu 45,0% apmērā no vidējās algas iepriekšējā gadā (prognoze 1379 eiro), tādējādi nepārsniedzot 50% no vidējās algas par iepriekšējo gadu un nepārsniedzot iepriekšējos 10 gados piedzīvotās maksimālās proporcijas.

**6. Minimālā alga un reģistrētais bezdarbs**

Analizējot reģistrētā bezdarba situāciju, var secināt, ka katru gadu gada sākumā ir tendence pieaugt reģistrētā bezdarba līmenim salīdzinājumā ar iepriekšējā gada nogali, arī tajos gados, kad minimālā alga nav paaugstināta, bet gada beigās – samazināties salīdzinājumā ar gada sākumu.

6.tabula

**Reģistrētā bezdarba līmenis perioda beigās, %**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| *Mēneši* | | | | | | | | | | | | |
| *Gadi* | **Jan** | **Feb** | **Mar** | **Apr** | **Mai** | **Jūn** | **Jūl** | **Aug** | **Sep** | **Okt** | **Nov** | **Dec** |
| 2012 | 11,7 | 11,8 | 11,7 | 11,3/  12,9\* | 12,3 | 11,9 | 11,6 | 11,3 | 11,0 | 10,7 | 10,6 | 10,5 |
| 2013 | 10,9 | 10,9 | 10,8 | 10,4 | 9,9 | 9,6 | 9,5 | 9,3 | 9,1 | 9,1 | 9,3 | 9,5 |
| 2014 | 9,8 | 9,9 | 9,8 | 9,6 | 9,1 | 8,9 | 8,6 | 8,4 | 8,2 | 8,2 | 8,3 | 8,5 |
| 2015 | 9,0 | 9,1 | 9,2 | 8,8 | 8,6 | 8,6 | 8,6 | 8,5 | 8,3 | 8,3 | 8,4 | 8,7 |
| 2016 | 9,1 | 9,2 | 9,1 | 8,8 | 8,4 | 8,3 | 8,3 | 8,1 | 7,9 | 7,9 | 8,0 | 8,4 |
| 2017 | 8,5 | 8,4 | 8,3 | 7,8 | 7,4 | 7,2 | 7,1 | 6,9 | 6,6 | 6,6 | 6,7 | 6,8 |
| 2018 | 7,0 | 7,1 | 7,0 | 6,7 | 6,4 | 6,4 | 6,4 | 6,3 | 6,1 | 6,1 | 6,2 | 6,4 |
| 2019 | 6,7 | 6,7 | 6,6 | 6,3 | 6,1 | 6,0 | 6,0 | 5,9 | 5,7 | 5,7 | 5,8 | 6,2 |
| 2020 | 6,4 | 6,3 | 6,8 | 8,0 | 8,4 | 8,6 | 8,6 | 8,2 | 7,7 | 7,4 | 7,4 | 7,7 |
| 2021 | 8,0 | 8,2 | 8,2 | 7,9 | 7,6 | 7,4 | 7,1 | 6,5 | 6,0 | 6,0 | 6,4 | ***6,7*** |
| \* Ņemot vērā CSP aktualizēto ekonomiski aktīvo iedzīvotāju skaitu pēc CSP pārrēķina atbilstoši tautas skaitīšanas datiem | | | | | | | | | | | | |

Datu avots: Nodarbinātības valsts aģentūra

Tā kā minimālā alga pēdējo 10 gadu laikā ir tikusi paaugstināta vairākas reizes, nav konstatēts bezdarba līmeņa pieaugums, ko būtu izraisījusi minimālās darba algas celšana.

7.tabula

**Reģistrētā bezdarba līmenis un bezdarbnieku skaits**

|  |  |  |  |
| --- | --- | --- | --- |
|  | **2021.gada 30.jūnijs** | **2022.gada 30.jūnijs** | **Izmaiņas gada griezumā** |
| Bezdarba līmenis | 7,4% | 5,9% | -1,5 procentpunkti |
| Bezdarbnieku skaits | 67 307 | 52 358 | -14 949 personas |

Datu avots: Nodarbinātības valsts aģentūra

Reģistrētā bezdarba līmenis 2022.gada 1.pusgadā, salīdzinājuma ar situāciju pirms gada, bija samazinājies par 1,5 procentpunktiem jeb 14 949 personām. Reģistrētā bezdarba situācija uzlabojās saistībā ar pēc-pandēmijas situācijas uzlabošanos kopumā, ekonomisko aktivitāšu atsākšanos un tai sekojošo pieprasījumu pēc darbaspēka. Vienlaikus gan jāatzīmē, ka situācija 2022.gadā turpina saglabāties saspringta, ņemot vērā ģeopolitisko situāciju, straujo cenu kāpumu attiecībā uz energoresursiem, kā arī patēriņa cenu pieaugumu.

Papildu informāciju par tendencēm ekonomikā un darba tirgū skatīt 3.pielikumā.

**7. Makroekonomiskās prognozes**

**7.1. Darba samaksas rādītāju prognozes**

Saskaņā ar Finanšu ministrijas prognozēm (sagatavotas 2022.gada augustā), arī turpmāk tiek prognozēts vidējās darba samaksas pieaugums.

8.tabula

**Darba tirgus rādītāju prognozes 2022. – 2025.gadam**

|  | **2022** | **2023** | **2024** | **2025** |
| --- | --- | --- | --- | --- |
| Tautsaimniecībā nodarbināto mēneša vidējā bruto darba samaksa (*euro*) | 1 379 | 1 462 | 1 539 | 1 616 |
| pieaugums faktiskajās cenās, % | 8,0 | 6,0 | 5,3 | 5,0 |
| pieaugums salīdzināmās cenās, % | -7,3 | -0,5 | 4,3 | 2,9 |
| Nodarbinātība, tūkst. iedzīvotāju (atbilstoši darbaspēka apsekojumiem) | 881 | 881 | 879 | 877 |
| pieaugums, % | 2,0 | 0,0 | -0,2 | -0,3 |
| Darba meklētāju īpatsvars, % no ekonomiski aktīvajiem iedzīvotājiem | 7,1 | 7,1 | 6,7 | 6,5 |
| Reģistrētais bezdarba līmenis (gada vidējais), % no ekon. aktīviem iedzīvotājiem | 6,5 | 6,5 | 6,2 | 6,1 |

Datu avots: Finanšu ministrija

**7.2. Inflācijas prognozes**

Saskaņā ar Finanšu ministrijas prognozēm (sagatavotas 2022.gada augustā), tiek prognozētas patēriņa cenu indeksa izmaiņas 2022.-2025.gadā.

9.tabula

**Prognozētie patēriņa cenu indeksi 2022. – 2025.gadā**

| Gads | PCI, % gads pret gadu |
| --- | --- |
| 2022 | 16,5 |
| 2023 | 6,5 |
| 2024 | 1,0 |
| 2025 | 2,0 |

Datu avots: Finanšu ministrija

Saskaņā ar **Latvijas Bankas ekspertu aprēķiniem** (aprēķini veikti 2022.gada maijā attiecībā uz minimālās darba algas iespējamo paaugstināšanu līdz 640 eiro), inflācija 2023.gadā, salīdzinot ar bāzes scenāriju, pieaugtu par 0,5 procentpunktiem. Latvijas Bankas ekspertu vērtējumā, pieaugot minimālajai algai, pieaugtu vidējais atalgojums gan tiem, kas strādā par minimālo algu, gan tiem, kuriem atalgojums ir tuvu tai. Minimālās algas pieaugums atalgojuma līmeni nodarbinātajiem virs vidējās algas būtiski neietekmētu. Palielinot minimālo algu, samazinātos ēnu ekonomikas īpatsvars. Minimālās algas strauja paaugstināšana radītu riskus bezdarba pieaugumam. Atsevišķi uzņēmumi nebūtu gatavi atbilstošos tempos palielināt nodarbinātajiem izmaksāto atalgojumu un samazinātu nodarbināto skaitu. Tomēr Latvijas Bankas pētījums, izmantojot rezultātus no uzņēmumu apsekojumu datiem, par to, kā uzņēmumi pielāgojas minimālās algas kāpumam *(Bodnāre K. et al.* [*Kā uzņēmumi pielāgojas minimālās algas kāpumam? Centrālās Eiropas un Austrumeiropas apsekojuma rezultāti*](https://www.bank.lv/images/stories/pielikumi/publikacijas/petijumi/p_4_2017_lv.pdf)*. Pētījums 4/2017, Latvijas Banka)*, liecina, ka nodarbināto skaita samazināšana galvenokārt tiek izmantota, pieņemot darbā mazāk jaunu darbinieku, ne tik daudz atlaižot jau esošos. Tajā pašā laikā, atbilstoši minētajam pētījumam, vairums uzņēmumu minimālās algas paaugstināšanas gadījumā cenšas samazināt ar darbaspēku nesaistītas izmaksas vai paaugstināt produktivitāti, tomēr nozīmīgs minimālās algas efekts izpaužas arī uzņēmēju vēlmē paaugstināt produktu vai pakalpojumu cenas, kas savukārt mazinātu valsts konkurētspēju eksporta tirgos. Cenas pieaugtu arī palielināta vietējā pieprasījuma efekta ietekmē.

**8. Minimāla alga un ienākumi mājsaimniecībām**

Alga ir būtisks mājsaimniecības ienākumu veids. Pēdējo gadu laikā ir palielinājušies mājsaimniecību rīcībā esošie ienākumi, tomēr neto ienākumu līmeni ietekmē iedzīvotāju ienākuma nodokļa likmes, ar iedzīvotāju ienākuma nodokli neapliekamā minimuma likmes un valsts sociālās apdrošināšanas obligātās iemaksu likmes.

2022.gadā netika pieņemti lēmumi attiecībā uz izmaiņām, kas varētu skart iedzīvotāju ienākuma nodokļa likmes (20%) un valsts sociālās apdrošināšanas obligāto iemaksu (VSAOI) likmes (23,59% maksā darba devējs un 10,5% maksā darba ņēmējs).

Būtisks neto minimālās algas pieaugums ir iespējams, ja paaugstina gan bruto minimālo algu, gan neapliekamo minimumu. Lai arī neapliekamais minimums no 2022.gada 1.jūlija ir ticis paaugstināts līdz minimālās algas apmēram (500 eiro), arī pie turpmākas minimālās algas paaugstināšanas būtu jāpaaugstina arī neapliekamais minimums, lai mazo algu saņēmēji gūtu lielākus neto ienākumus un mazinātos strādājošo nabadzības riski.

10.tabula

**Neto ienākumi no 2022.gada 1.jūlija**

|  |  |  |  |  |
| --- | --- | --- | --- | --- |
| **Mājsaimniecība** | **Minimālā mēneša bruto darba alga,**  **EUR** | **Neapliekamais minimums, EUR** | **Minimālā mēneša neto darba alga,**  **EUR** | **Minimālās mēneša neto darba algas pieaugums no 01.07.2022., EUR** |
| **Bez apgādājamiem** | 500 | 500 | 447,50 | 29,50 |
| **Ar 1 apgādājamo** | 500 | 500 | 447,50 | 0,00 |
| **Ar 2 apgādājamiem** | 500 | 500 | 447,50 | 0,00 |

Datu avots: LM aprēķini

Ņemot vērā, ka no 2022.gada 1.jūlija ir paaugstināts neapliekamais minimums līdz 500 eiro, tad darba ņēmēja bez apgādājamiem neto ieguvums ir 29,50 eiro jeb pieaugums par 7,0%, jo no 500 eiro algas jāmaksā tikai VSAOI 10,5% jeb 52,50 eiro. Turpretī mājsaimniecība ar apgādājamiem papildus neto ienākumu no 2022.gada 1.jūlija negūst.

11.tabula

**Neto ienākumi no 2023.gada 1.janvāra, ja paaugstina minimālo algu līdz 620 eiro**

|  |  |  |  |  |  |
| --- | --- | --- | --- | --- | --- |
| **Mājsaimniecība** | **Minimālā mēneša bruto darba alga, EUR** | **Neapliekamais minimums, EUR** | **Minimālā mēneša neto darba alga no 01.07.2022., EUR** | **Minimālā mēneša neto darba alga no 01.01.2023., EUR** | **Minimālās mēneša neto darba algas pieaugums no 01.01.2023., EUR** |
| **Bez apgādājamiem** | 620 | 500 | 447,50 | 543,92 | 96,42 |
| **Ar 1 apgādājamo** | 620 | 500 | 447,50 | 554,90 | 107,40 |
| **Ar 2 apgādājamiem** | 620 | 500 | 447,50 | 554,90 | 107,40 |

Datu avots: LM aprēķini

Ja no 2023.gada 1.janvāra paaugstina minimālo algu līdz 620 eiro, bet neapliekamais minimums paliek līdzšinējais 500 eiro, tad darba ņēmēja bez apgādājamiem neto ieguvums būtu 96,42 eiro jeb pieaugums par 21,6%, kas tuvinātos 26,3% jeb inflācijas kopsummai 2021.-2023.gadā (26,3% = 2021.gada vidējā inflācija 3,3% + FM prognozētā 2022.gada vidējā inflācija 16,5% + FM prognozētā 2023.gada vidējā inflācija 6,5%).

**9. Minimālās algas paaugstināšanas ietekme uz budžeta ieņēmumiem un izdevumiem**

Detalizēta informācija par minimālās darba algas paaugstināšanas līdz 620 eiro iespējamo ietekmi uz valsts un pašvaldību budžetiem tiek atspoguļota Ministru kabineta 2015.gada 24.novembra noteikumu Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” grozījumu anotācijā.

**10. Kopsavilkums un secinājumi**

Līdz šim minimālās mēneša darba algas paaugstināšana ir notikusi neregulāri, un pēdējo reizi tā tika paaugstināta līdz 500 eiro no 2021.gada 1.janvāra. Pirms tam minimālā darba alga tika paaugstināta līdz 430 eiro no 2018.gada 1.janvāra.

Salīdzinājumā ar pārējām Baltijas valstīm, Latvija 2022. gadā nepaaugstināja minimālo darba algu, un tā palika nemainīga 500 eiro, savukārt, Lietuva paaugstināja minimālo darba algu no 642 eiro līdz 730 eiro (par 88 eiro jeb 13,7%), un Igaunija paaugstināja minimālo darba algu no 584 eiro līdz 654 eiro (par 70 eiro jeb 11,9%).

Latvijā 2022. gadā ir otrā zemākā minimālā alga Eiropas Savienībā, kas atpaliek ne tikai no Lietuvas un Igaunijas, bet ļoti būtiski atpaliek no emigrācijas mērķa valstīm.

Saskaņā ar CSP datiem patēriņa cenu pieaugums 2022. gada augustā salīdzinājumā ar 2021. gada augustu bija 21,5% apmērā, kas liecina par to, ka strauji augošas inflācijas apstākļos minimālās algas saņēmēji ir vairāk pakļauti nabadzības riskam, nekā lielāku algu saņēmēji, vienlaikus gan pieaugot arī darba algu skalu saspiestības riskam.

Nosakot minimālo algu 2023.gadā 620 eiro apmērā līdzšinējo 500 eiro vietā (paaugstināšana par 120 eiro (par 24%)), tā būtu 45,0% apmērā no FM prognozētās vidējās algas iepriekšējā gadā, līdz ar to nepārsniegtu 50 procentus no Centrālās statistikas pārvaldes aprēķinātās vidējās darba samaksas valstī iepriekšējā gadā.

Paaugstinot minimālo algu līdz 620 eiro, darba ņēmēja bez apgādājamiem neto ieguvums būtu 96,42 eiro jeb pieaugums par 21,6%, kas tuvinātos 26,3% jeb inflācijas kopsummai 2021.-2023.gadā (26,3% = 2021.gada vidējā inflācija 3,3% + FM prognozētā 2022.gada vidējā inflācija 16,5% + FM prognozētā 2023.gada vidējā inflācija 6,5%).

Lai mazo algu saņēmēji saglabātu pirktspēju un mazinātos strādājošo nabadzības riski, kā arī ņemtu vērā direktīvā par minimālajām algām Eiropas Savienībā noteiktās atsauces vērtības, turpmāku vidējās darba samaksas pieaugumu, Latvijas atšķirību no pārējām Baltijas valstīm minimālās algas apmēra ziņā, augsto inflācijas pieaugumu, 2023.gadā nepieciešams izstrādāt priekšlikumu par minimālās darba algas apmēru 2024.gadā, tai skaitā, ņemot vērā jau Darba likumā noteikto, ka minimālās darba algas apmērs no 2024.gada 1.janvāra nav mazāks par 700 eiro.

1.pielikums

**Minimālās darba algas ietvars un regulējums**

**1. Valdības deklarācija**

Deklarācijā par Artūra Krišjāņa Kariņa vadītā Ministru kabineta iecerēto darbību nodaļas “Nodokļu politika” 6.punktā ir paredzēts paaugstināt minimālo mēneša darba algu (“6. Turpināsim nodokļu sloga pārnesi no darbaspēka nodokļiem uz netiešajiem nodokļiem, ceļot minimālo algu un tuvinot neapliekamo minimumu minimālajai algai, kā arī vienkāršojot darbaspēka nodokļu piemērošanu”.).

Savukārt, 2019.gada 7.maija Ministru kabineta rīkojuma Nr.210 (prot. Nr.21 27. §) “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” 6.2.pasākums paredz sadarbībā ar sociālajiem partneriem veikt situācijas izvērtējumu un sagatavot priekšlikumus par minimālās mēneša darba algas paaugstināšanas iespējām.

**2. Sociālās aizsardzības un darba tirgus politikas pamatnostādnes 2021.-2027. gadam**

Saskaņā ar Ministru kabineta 2021.gada 1.septembra rīkojumu Nr. 616 ir apstiprinātas “Sociālās aizsardzības un darba tirgus politikas pamatnostādnes 2021.-2027. gadam”, kuru 3.rīcības virziena “Iekļaujošs darba tirgus ikvienam un kvalitatīvas darba vietas, atbalstot ilgtermiņa līdzdalību darba tirgū” ietvaros ir paredzēts uzdevums Nr.3.4. “Nodrošināt minimālās darba algas regulāru pārskatīšanu”.

**3. Darba likums un MK regulējums**

Latvijā kopumā pastāv decentralizēta algu noteikšanas sistēma un viens minimālās algas līmenis, kas ir saistošs visiem darba devējiem. Saskaņā ar Darba likuma 61.pantu minimālā darba alga nedrīkst būt mazāka par valsts noteikto minimumu. Minimālās mēneša darba algas noteikšanas un pārskatīšanas kārtību nosaka Ministru kabinets. Tāpat Ministru kabinets nosaka minimālās mēneša darba algas apmēru normālā darba laika ietvaros, kā arī minimālās stundas tarifa likmes aprēķināšanu.

Minimālā algair noteikta Ministru kabineta 2015.gada 24.novembra noteikumos Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”.

Minimālās mēneša darba algas noteikšanas un pārskatīšanas sistēmu regulē Ministru kabineta 2016.gada 18.augusta noteikumi Nr.563 “Minimālās mēneša darba algas noteikšanas un pārskatīšanas kārtība”. Regulējums nosaka, ka Labklājības ministrija (turpmāk – LM) kopīgi ar Finanšu ministriju (turpmāk – FM) un Ekonomikas ministriju (turpmāk - EM) katru gadu izvērtē ekonomisko situāciju valstī un izstrādā priekšlikumu (ziņojumu) par minimālās mēneša darba algas apmēru nākamajā gadā, ņemot vērā virkni rādītāju, kas noteikti Ministru kabineta noteikumos Nr.563.

Tāpat regulējums nosaka, ka minimālās mēneša darba algas noteikšanā tiek iesaistīti sociālie partneri – Latvijas Darba devēju konfederācija (turpmāk – LDDK) un Latvijas Brīvo arodbiedrību savienība (turpmāk – LBAS) Nacionālajā trīspusējās sadarbības padomē (turpmāk - NTSP), kas koordinē un organizē trīspusējo sociālo dialogu starp darba devēju organizācijām, valsts institūcijām un arodbiedrībām, lai saskaņotu intereses sociālajos un ekonomiskajos jautājumos. Pēc izskatīšanas NTSP Ministru kabinets pieņem lēmumu par minimālās mēneša darba algas apmēru nākamajam gadam.

Sākotnējo priekšlikumu par minimālās algas apmēra saglabāšanu vai paaugstināšanu nākamajam gadam un attiecīgo izmaiņu ieviešanas datumu Labklājības ministrijai ir jāiesniedz izskatīšanai Nacionālās trīspusējās sadarbības padomes Sociālās drošības apakšpadomes sēdē un pēc tam Nacionālajai trīspusējās sadarbības padomei.

**4. Direktīva par minimālajām algām Eiropas Savienībā**

Pieeja, kas nosaka regulāru minimālās mēneša darba algas paaugstināšanu, ir nostiprināta arī ES direktīvā par minimālajām algām Eiropas Savienībā. Ņemot vērā direktīvā noteiktos principus, direktīvas pārņemšanas periodā (2 gadi) Latvijai būs jāfiksē savos tiesību aktos minimālās algas apmērs, piemēram, kā noteikts procents no Centrālās statistikas pārvaldes aprēķinātās vidējās darba samaksas valstī. Vidējā alga valstī katru gadu pieaug, līdz ar to katru gadu tiktu paaugstināta arī minimālā mēneša darba alga un būtu zināma prognozējamība par minimālās mēneša darba algas pieaugumu.

Direktīva nosaka, ka ES dalībvalstis regulāri pārskata ar tiesību aktu noteikto minimālo algu, lai nodrošinātu tās adekvātumu. Vienlaikus direktīva paredz, ka minimālās algas noteikšanā var tikt izmantoti tādi kritēriji kā 60% no algas mediānas vai 50% no vidējās darba algas, kas jāņem vērā, lemjot par minimālās algas līmeni.

Tāpat direktīva nosaka, ka dalībvalstīm, kuru tiesību aktos ir noteikta minimālā alga, būs jāievieš minimālās algas noteikšanas un atjaunināšanas pārvaldības sistēma. Tiesību aktos būs jāietver kritēriji minimālās algas noteikšanai, piemēram, kāda no direktīvā sniegtajām atsauces vērtībām, lai novērtētu minimālās algas adekvātumu. Direktīva arī nosaka, ka dalībvalstīm būs jāveic regulāra un savlaicīga minimālās algas pārskatīšana, jāizveido konsultatīvās struktūras ar sociālo partneru dalību.

Direktīva apstiprināšanai Eiropas Parlamentā tika virzīta 2022.gada septembrī. Direktīva 2022.gada 25.oktobrī ir publicēta "Oficiālajā Vēstnesī" un stājusies spēkā, nosakot, ka ES dalībvalstīm direktīvas nosacījumi jāiestrādā nacionālajā likumdošanā līdz 2024.gada 15.novembrim.

Arī Latvijā būs jāveic izmaiņas tiesību aktos, lai saskaņā ar direktīvas nosacījumiem pilnveidotu esošo minimālās darba algas noteikšanas sistēmu.

**5. Darba koplīgumi**

Satversmes 108.pants garantē strādājošo tiesības uz koplīgumu. Darba likums paredz iespēju noslēgt darba koplīgumus, t.sk. ģenerālvienošanās, un arī tādas ģenerālvienošanās, kas ir saistošas visai nozarei. Darba koplīgumā puses vienojas par noteikumiem, kas regulē darba tiesisko attiecību saturu, it īpaši darba samaksas un darba aizsardzības organizāciju, darba tiesisko attiecību nodibināšanu un izbeigšanu, darbinieku kvalifikācijas paaugstināšanu, kā arī darba kārtības, darbinieku sociālās aizsardzības un citus ar darba tiesiskajām attiecībām saistītus jautājumus, un nosaka savstarpējās tiesības un pienākumus. Darba koplīgumu uzņēmumā slēdz darba devējs un darbinieku arodbiedrība vai darbinieku pilnvaroti pārstāvji, ja darbinieki nav apvienojušies arodbiedrībā.

Darba koplīgumu mēdz dēvēt arī par ģenerālvienošanos, tas notiek gadījumos, kad darba devējs, darba devēju grupa, darba devēju organizācija vai šādu organizāciju apvienība ar darbinieku arodbiedrību vai darbinieku arodbiedrību apvienību slēdz darba koplīgumu nozarē vai teritorijā. Savukārt, visai nozarei saistoša ģenerālvienošanās Latvijā atbilstoši Darba likumam ir iespējama tajos gadījumos, ja ģenerālvienošanos noslēgušie darba devēji, darba devēju grupas, darba devēju organizācijas vai darba devēju organizāciju apvienības atbilstoši CSP datiem nodarbina vairāk nekā 50 procentus darbinieku vai viņu preču apgrozījums vai pakalpojumu apjoms ir vairāk nekā 50 procenti no nozares preču apgrozījuma vai pakalpojumu apjoma, tādējādi nodrošinot pietiekamu ģenerālvienošanās slēdzēju pārstāvniecību. Pašreiz Latvijā ir noslēgtas trīs nozarei saistošas ģenerālvienošanās, kas ietver arī citu (augstāku) minimālās algas līmeni.

2019.gada 3.novembrī stājās spēkā ģenerālvienošanās, kas nosaka minimālo algu būvniecības nozarē strādājošajiem. Tā nosaka minimālo bruto algu 780 eiro apmērā un minimālo stundas tarifa likmi - 4,67 eiro visā būvniecības nozarē. Tā nosaka arī iespēju saņemt 5% piemaksu, ja nodarbinātais ir ieguvis profesijai atbilstošu izglītību, tādējādi garantējot 820 eiro minimālo algu. Ģenerālvienošanās attiecas uz visiem darba devējiem, kas saimniecisko darbību veic būvniecības nozarē, un visiem darbiniekiem, kurus nodarbina minētie darba devēji un kuri atbilst būvniecības nozares ģenerālvienošanās noteiktajām pazīmēm. Ģenerālvienošanos ir parakstījusi Latvijas Būvniecības nozares arodbiedrība un 313 būvuzņēmumi.

2019.gada 17.decembrī tika parakstīta stikla šķiedras nozares ģenerālvienošanās. Tā nosaka, ka augstākās kvalifikācijas darbiniekiem paredzēta darba samaksa, kuras minimālais līmenis attiecībā pret 2019.gadā valstī noteikto minimālo darba algu ir 2,5 reizes lielāks, vidējās kvalifikācijas darbiniekiem – divas reizes lielāks, bet zemākās kvalifikācijas darbiniekiem - par 20% lielāks. Ģenerālvienošanās stājās spēkā sešu mēnešu laikā pēc tās publicēšanas “Latvijas Vēstnesī” (2019.gada 30.decembrī) un ir saistoša trīs gadus no tās stāšanās spēkā brīža.

2020.gada 16.martā Latvijas Sakaru nozares arodbiedrība un trīs darba devēju organizācijas (Latvijas Restorānu biedrība, Latvijas viesnīcu un restorānu asociācija un Latvijas Tirgotāju asociācija) ir parakstījušas ģenerālvienošanos viesmīlības sektorā, kas paredz noteikt minimālo algu un sociālās garantijas nozarē strādājošajiem. Kā priekšnoteikumu, lai tā stātos spēkā, nozares izvirzīja priekšlikumus nodokļu politikas jomā, kas nav tikuši atbalstīti, līdz ar to šī ģenerālvienošanās vēl nav stājusies spēkā.

2.pielikums

**Minimālā darba alga ES valstīs**

Valdības noteiktas minimālās algas ir 21 ES dalībvalstī, bet nav noteiktas 6 valstīs - Dānijā, Itālijā, Kiprā, Austrijā, Somijā un Zviedrijā, jo tās tiek regulētas darba koplīgumos.

1.tabula

**Minimālā darba alga ES valstīs 2022. gadā**

|  |  | **Minimālā alga 2022.gadā, EUR** |
| --- | --- | --- |
|  | **Luksemburga** | 2313.38 |
|  | **Beļģija** | 1842.28 |
|  | **Īrija** | 1774.50 |
|  | **Nīderlande** | 1756.20 |
|  | **Vācija** | 1744.00 |
|  | **Francija** | 1645.58 |
|  | **Spānija** | 1166.67 |
|  | **Slovēnija** | 1074.43 |
|  | **Grieķija** | 831.83 |
|  | **Portugāle** | 822.50 |
|  | **Malta** | 792.26 |
|  | **Lietuva** | 730.00 |
|  | **Čehija** | 654.84 |
|  | **Igaunija** | 654.00 |
|  | **Slovākija** | 646.00 |
|  | **Polija** | 641.74 |
|  | **Horvātija** | 622.45 |
|  | **Rumānija** | 515.53 |
|  | **Ungārija** | 503.73 |
|  | **Latvija** | 500.00 |
|  | **Bulgārija** | 363.02 |

Datu avots: Eurostat dati

3.pielikums

**Ekonomikas attīstības tendences un prognozes**

**(EM un FM sniegtā informācija)**

**Covid-19 pandēmija ir būtiski ietekmējusi ekonomikas attīstību globālā mērogā un tai skaitā Latvijā**. IKP 2020.gadā Latvijā saruka par 2,2%. Pateicoties apjomīgajiem valdības un Eiropas Savienības fondu atbalsta pasākumiem, kā arī uzlabojoties epidemioloģiskajai situācijai, Latvijas ekonomika 2021.gadā sāka atveseļoties un IKP pieauga par 4,1 procentiem. 2022.gada 24.februārī Krievijai iebrūkot Ukrainā, ir pasliktinājusies ģeopolitiskā situācija un ekonomiskās attīstības perspektīvas. Būtiski ir pieaugušas enerģijas un pārtikas cenas, pastiprinot inflācijas spiedienu laikā, kad dzīves dārdzība visā pasaulē jau strauji pieauga, atkopjoties no pandēmijas. Krievijas kara Ukrainā dēļ globālo ekonomiku ietekmē arī izejmateriālu piegāžu ķēžu traucējumi.

2022.gada 1.ceturksnī Latvijā vēl pilnā apmērā nebija jūtamas kara sekas, IKP pieauga par 5,6%, salīdzinot ar 2021.gada 1.ceturksni. Kāpumu ietekmēja zemā bāze 2021.gada sākumā un pakāpeniska Covid-19 ierobežojumu atcelšana. Tomēr jau 2.ceturksnī IKP pieauguma tempi gada griezumā samazinājās līdz 2,9 procentiem bet saskaņā ar iekšzemes kopprodukta ātro novērtējumu 3.ceturksnī IKP salīdzināmās cenās bija par 0,6% mazāks nekā 2021.gada 3.ceturksnī.

**Sagaidāms, ka tuvākajos ceturkšņos ekonomikas izaugsmes tempi būs lēnāki nekā gada pirmajā pusē. Krievijas kara Ukrainā dēļ tiks** **kavēta izaugsme, palielināsies inflācijas spiediens**. Ekonomikas ministrija prognozē, ka 2022.gadā ekonomikas izaugsme ģeopolitisko faktoru dēļ samazināsies par vismaz 3 procentpunktiem salīdzinājumā ar prognozēto pirms Krievijas iebrukuma Ukrainā. Tomēr izaugsme 2022.gadā paliks pozitīva un var sasniegt 2,6 % gada griezumā, bet 2023.gadā izaugsmes tempi būs mērenāki.

Atkopjoties no Covid-19 krīzes, **būtisks devums ekonomikas izaugsmē ir mājsaimniecību patēriņam**. 2021.gadā privātais patēriņš pieauga par 8,2%, bet 2022.gada 1.pusgadā – par 12,4%. Pieaugumu veicināja gan vidējās darba algas pieaugums, gan bezdarba mazināšanās, gan Covid-19 izplatības ierobežojumu pakāpeniska atcelšana. Tomēr otrajā pusgadā iekšējais patēriņš straujās inflācijas dēļ sabremzēsies vai pat nedaudz kritīsies.

**Investīciju pieaugums ir mērens**. 2020.gadā tas Covid-19 krīzes ietekmē samazinājās par 2,6%, bet 2021.gadā pateicoties pieaugumam ieguldījumos mašīnās un iekārtās, kā arī intelektuālā īpašuma produktos pieauga – par 2,9 procentiem. Neraugoties uz lielo nenoteiktību ģeopolitiskās spriedzes dēļ 2022.gada 1.pusgadā investīcijas gada griezumā pieauga par 1,4%. Straujo izmaksu pieauguma dēļ investīcijas ēkās un būvēs samazinājās par 11,4%. Tajā pašā laikā ieguldījumi mašīnās, iekārtās un transportlīdzekļos pieauga par 11,4% un intelektuālā īpašuma produktos – par 21,5%. Sagaidāms, ka turpmākajos ceturkšņos ģeopolitiskā spriedze un straujais izmaksu pieaugums kavēs ieguldījumus investīcijās, bet tās veicinās ievērojama ES līdzekļu ienākšana Latvijas ekonomikā.

**Preču eksportam ir nozīmīga loma izaugsmes nodrošināšanā**. Gan 2020.gadā, gan arī 2021.gadā preču eksports pieauga. 2021.gadā, salīdzinot ar 2019.gadu, tas bija palielinājies par 12,2%. 2021.gadā lielākā pozitīvā ietekme pieaugumā bija koksnes un tās izstrādājumu, minerālo produktu un dzelzs un tērauda preču eksportam. 2022.gada 1.pusgadā preču eksports turpināja pieaugt – par 7,7% gada griezumā.

Pēc ievērojama pakalpojumu eksporta krituma Covid-19 pandēmijai sākoties, tas strauji atgūstas. 2020.gadā pakalpojumu eksports samazinājās par 15,9%. Kritumu lielā mērā ietekmēja Covid-19 ierobežojumu skarto aviācijas un tūrisma pakalpojumu nozaru eksporta, kā arī tranzīta pakalpojumu eksporta kritums. 2021.gadā situācija stabilizējās un kopumā pakalpojumu eksports pieauga par 7,3%. Savukārt 2022.gada 1.pusgadā pakalpojumu eksports palielinājās par 22,9%, salīdzinot ar 2021.gada 1.pusgadu, ko visbūtiskāk ietekmēja transporta pakalpojumu, datorpakalpojumu eksporta pieaugums.

Atkopjoties no Covid-19 krīzes, strauji pieaug arī preču un pakalpojumu imports. 2021.gadā tas pieauga par 15,3%, bet 2022.gada 1.pusgadā – par 14,2 procentiem.

No 2011.gada līdz 2021.gadam Latvijā bija vērojams zems maksājuma bilances tekošā konta deficīts, kas liecina par Latvijas ekonomikas ārējo sabalansētību. 2022.gada 1.pusgadā tekošā kontā bija deficīts 8,6% no IKP. Turpmākajos gados, neskatoties uz ģeopolitisko nenoteiktību, sagaidāms, ka tekošais konts būs ar nelielu deficītu, neapdraudot Latvijas ekonomikas ārējo sabalansētību.

**Nozaru griezumā attīstības tendences ir ļoti atšķirīgas**. Lai arī kopumā 2021.gadā IKP nedaudz pārsniedza pirmskrīzes 2019.gada līmeni, vairākās nozarēs ekonomiskā aktivitāte bija krietni zem šī līmeņa. Tā, izmitināšana un ēdināšanas pakalpojumi bija par 36,8%, mākslas, izklaides atpūtas pakalpojumi par 32,5%, transports un uzglabāšana par 12,2%, lauksaimniecības un mežsaimniecības par 11,2% un būvniecība par 16,3% zemākā līmenī nekā pirms krīzes. Savukārt lielākie pieaugumi šajā periodā bija vērojami veselības aprūpes, valsts pārvaldes un finanšu pakalpojumu nozarēs, kā arī enerģētikas nozarē. Labs pieaugums bija arī apstrādes rūpniecībā.

Atceļot Covid-19 ierobežojumus, 2022.gada 1.pusgadā strauji pieauguma tempi bija vērojami nozarēs, kuras vissmagāk skāra pandēmija. Gada griezumā 1.pusgadā pieaugums izmitināšanas un ēdināšanas nozarē sasniedza 79,3%, mākslas izklaides un atpūtas nozarē – 31,2%. Straujš kāpums (+8,6%) bija arī komercpakalpojumu nozarē, kā arī IKT nozarē (par 12,4%). Vidējos tautsaimniecības pieauguma tempus pārsniedza arī lielākās ražojošās nozares – lauksaimniecībā un mežsaimniecībā gada griezumā pieaugums 1.pusgadā sasniedza 5%, savukārt apstrādes rūpniecībā – 6,9 procentus.

Dažās nozarēs 1.pusgadā bija vērojams kritums. ES noteikto sankciju rezultātā ir sarucis preču apgrozījums ar Krievijas un Baltkrievijas tirgiem, kā rezultātā vairumtirdzniecības nozare saruka par 1,3%. Straujais izmaksu pieaugums ir licis pārskatīt iecerētos būvniecības projektus vai pagarinājis to izpildes termiņus – būvniecības nozares apjomi 1.pusgadā bija par 12,4% mazāki nekā pirms gada. Kritums 1.pusgadā bija arī, ieguves rūpniecības un enerģētikas nozarē.

Covid-19 pandēmija un tai sekojošie ierobežojumi būtiski ietekmēja globālo pieprasījumu, kā rezultātā saruka cenas. Arī Latvijā 2020.gadā vairumā mēnešu bija vērojama deflācija un vidējā gada inflācija bija tikai 0,2%. 2021.gadā, pieaugot vakcinācijai un mazinoties Covid-19 ierobežojumiem, globālais pieprasījums strauji pieauga, savukārt piedāvājums (galvenokārt dēļ piegāžu ķēdēm) nespēja tik ātri pielāgoties, kas izraisīja cenu kāpumu izejmateriāliem, energoresursiem un pārtikai, īpaši 2021.gada otrajā pusē.

2022.gadā papildus ietekmi uz cenu pieaugumu ir izraisījis Krievijas iebrukums Ukrainā un tai sekojošās sankcijas, kas rezultējas enerģijas un ražošanas izejmateriālu deficītā, kas savukārt kāpina cenu līmeni pasaulē. **Latvijas inflācijas līmenis ir viens no augstākajiem ES** – septembrī tas sasniedza 22,2%, bet gada vidējā inflācija bija 13,7%. Pieaugot enerģijas cenām un sākoties apkures sezonai, inflācija turpinās palielināties. Ekonomikas ministrija prognozē, ka kopumā 2022.gadā gada vidējā inflācija varētu sasniegt 16,9%. 2022.gada beigās un 2023.gada sākumā inflācijas tempiem vajadzētu sākt samazināties.

**Darba tirgus pakāpeniski atgūstas no Covid-19 pandēmijas šoka, tomēr krīzes strukturālie efekti saglabājas**. Nodarbināto skaits un nodarbinātības līmenis joprojām ir būtiski zemāks nekā 2019.gadā. Nodarbināto skaits 2022.gada 2.ceturksnī bija par vairāk nekā 20 tūkst. (2,3%) mazāks nekā attiecīgi 2019.gada 2.ceturksnī. Krīze ir ietekmējusi iedzīvotāju ekonomisko aktivitāti, kas līdztekus demogrāfiskiem procesiem sašaurina darbaspēka piedāvājumu darba tirgū un paaugstina darbaspēka nepietiekamības riskus. Saglabājas augsts ilgstošo darba meklētāju īpatsvars, kas kopā ar reģionālām darba tirgus disproporcijām tuvākos gados var radīt strukturālā bezdarba riskus, kā arī saasināt darbaspēka pieejamības problēmu. 2022.gada 2.ceturksnī bija nodarbināti 885,2 tūkst. iedzīvotāji vecumā no 15-74 gadiem. Salīdzinot ar 2021.gada 2.ceturksni, nodarbināto skaits ir audzis par 2,7% jeb 23,6 tūkstošiem, kas ir bijis nozīmīgākais nodarbinātības pieaugums ceturkšņu griezumā kopš 2013.gada. Nodarbināto skaita pieaugumu joprojām lielā mērā nosaka zemās bāzes efekts – nodarbināto skaits Covid-19 krīzes laikā būtiski saruka un, atgriežoties ekonomiskajām aktivitātēm tautsaimniecībā, pakāpeniski palielinās arī darbaspēka pieprasījums.

Kopš 2020. gada vidus saglabājas tendence samazināties bezdarba rādītājiem. Bezdarba līmenis 2022.gada 2.ceturksnī bija 6,6%, kas ir par 1,3 procentpunktiem mazāks rādītājs nekā attiecīgi 2021.gada 2.ceturksnī. Kopumā 2022.gada 2.ceturksnī darba meklējumos bija 62,8 tūkst. iedzīvotāji vecumā no 15-74 gadiem, kas ir par 14,4% (10,6 tūkst.) mazāk nekā 2021.gada 2.ceturksnī.

**Ņemot vērā ģeopolitiskās situācijas saasināšanos, sagaidāms, ka situācija darba tirgū 2022.gada otrajā pusē būs nogaidoša**. Latvijas ekonomikas noturība pret ārējiem šokiem iepriekšējos gados ir ievērojami nostiprinājusies, jo īpaši finanšu sektorā, tādejādi sankciju un eksporta tirgus sašaurināšanās tiešā ietekme uz Latvijas darba tirgu sagaidāma ierobežota. Darba tirgu turpinās balstīt nozaru atgūšanās no Covid-19 pandēmijas krīzes, gan arī valsts infrastruktūras objektu būvniecība, kā arī cita veida valsts investīcijas un ekonomikas atveseļošanās atbalsta pasākumi.

**Mēneša vidējā bruto darba samaksa turpina strauji palielināties**. **2022.gada 2.ceturksnī, salīdzinot ar attiecīgo periodu 2021.gadā, tā** palielinājās par 8,3% – pieaugot līdz **1 362**eiro mēnesī. Jāatzīmē, ka nozīmīgs algu pieaugums Latvijā ir bijis vērojams jau iepriekšējos gados – vidējais algu pieaugums pēdējo 5 gadu laikā ir bijis tuvu 7% gadā. Tomēr pretstatā iepriekšējos gados novērotā neto darba samaksa 2022.gada pirmajos divos ceturkšņos, ņemot vērā patēriņa cenu kāpumu, ir samazinājusies, kas liecina par algoto darbinieku pirktspējas krišanos. Sagaidāms, ka šāda tendence īstermiņā turpināsies, kamēr straujais inflācijas pieaugums nemazināsies.

Vienlaikus pozitīvu spiedienu uz darba algām turpinās uzturēt gan algu konverģences process tuvāk ES ekonomiski attīstīto valstu algu līmenim, gan arvien pieaugošā kvalificēta darbaspēka nepietiekamība – darba tirgus sašaurināšanās, kas rada nepieciešamību uzņēmējiem aktīvāk domāt ne tikai kā piesaistīt jaunu speciālistus, bet ari kā noturēt esošos, t.sk. pārskatot darba atalgojuma likmes.

**Ekonomikas tālākā attīstība vidēja termiņa periodā ir atkarīga no situācijas ārējā vidē un reformu gaitas**. Lielākais Latvijas izaugsmes risks saistīts ar globālās ekonomikas attīstību, īpaši Covid-19 epidēmijas ekspansijas apturēšanu un ģeopolitisko situāciju. Tāpat svarīga ir ES kopējās ekonomikas telpas turpmākā attīstība. Latvijas ekonomiskās priekšrocības vidējā termiņā galvenokārt balstīsies uz panākto makroekonomisko stabilitāti, kā rezultātā ir uzlabojušies Latvijas kredītreitingi, kā arī uz plānoto ES atbalsta programmu efektivitāti un uzlabojumiem uzņēmējdarbības vidē.

Latvijas ekonomikas konkurētspējas priekšrocības pamatā balstās uz tehnoloģiskiem faktoriem, ražošanas efektivitātes uzlabošanu un inovācijām, mazākā mērā uz zemu izmaksu darbaspēku un zemām resursu cenām. Vidēja termiņa periodā Latvijas izaugsmes tempi var sasniegt 4-5% pieaugumu gadā. Ieilgstot karam Ukrainā un Covid-19 pandēmijai, ekonomikas atveseļošanās tempi varētu būt lēnāki.

**Makroekonomiskie rādītāji 2020. un 2021. gadā**

**un Ekonomikas ministrijas (EM) un Finanšu ministrijas (FM)**

**makroekonomisko rādītāju prognozes 2022. un 2023. gadam**

|  |  |  |  |  |  |  |
| --- | --- | --- | --- | --- | --- | --- |
|  | | | **EM prognoze** | | **FM prognoze** | |
|  | **2020** | **2021** | **2022p** | **2023p** | **2022p** | **2023p** |
| Iekšzemes kopprodukts (IKP) (salīdzināmās cenās, milj. *euro*)\* | 27 109 | 28 211 | 28 951 | 29 125 | 29010 | 29303 |
| IKP (faktiskajās cenās, milj. *euro*)\* | 30 294 | 33 696 | 39 420 | 42 116 | 39331 | 42375 |
| IKP pieaugums (salīdzināmās cenās, %)\* | -2.2 | 4.1 | 2.6 | 0.6 | 2,8 | 1,0 |
| IKP pieaugums (faktiskajās cenās, %)\* | -1.3 | 11.2 | 17.0 | 6.8 | 16,7 | 7,7 |
| Nodarbināto iedzīvotāju vidējais skaits (tūkst.) | 893 | 864 | 879 | 878 | 881 | 881 |
| Bezdarba līmenis, % | 8.1 | 7.6 | 6.8 | 6.7 | 7,1 | 7,1 |
| Produktivitāte (salīdzināmās cenās, tūkst. EUR) | 30.4 | 32.7 | 32.9 | 33.2 | 32,9 | 33,3 |
| Produktivitātes pieaugums (salīdzināmās cenās, %) | -0.3 | 7.6 | 0.9 | 0.7 | 0,9 | 1,0 |
| Vidējā bruto alga (mēnesī, *euro*) | 1 143 | 1 277 | 1 373 | 1 456 | 1379 | 1462 |
| Vidējās bruto algas pieaugums, % | 6.2 | 11.8 | 7.5 | 6.0 | 8,0 | 6,0 |
| Patēriņa cenu indekss (gada vidējais, %) | 0.2 | 3.3 | 16.9 | 7.6 | 16,5 | 6,5 |

*\*pēc CSP 2022. gada 20. oktobra datu revīzijas*

*p-prognoze*